Súhrnný prehľad

Posúdenie vplyvu týkajúce sa odporúčania na rozhodnutie Rady o poverení začať rokovania s cieľom modernizovať dohodu o pridružení medzi EÚ a Čile

A. Potreba konať

Prečo? Aký problém sa rieši?

V oznámení Komisie Obchod pre všetkých sa stanovuje nový prístup k obchodnej politike EÚ. Cieľom je, aby obchodná politika EÚ bola účinnejšia pri dosahovaní hospodárskych výsledkov, transparentnejšia a zakladala sa nielen na hospodárskych záujmoch, ale aj hodnotách. Medzi tieto preklenujúce ciele patrí obchod a udržateľný rozvoj, uľahčenie obchodu a investícií, pokiaľ ide o MSP, ako aj začlenenie moderných ustanovení o ochrane investícií do dvojstranných dohôd. Tieto prvky v obchodnej časti súčasnej dohody o pridružení medzi EÚ a Čile (ďalej len „dohoda o voľnom obchode medzi EÚ a Čile“) chýbajú, a práve to bolo podnetom k iniciatíve modernizovať dohodu o voľnom obchode medzi EÚ a Čile, ktorá je súčasťou iniciatív, ktoré Komisia navrhla vo svojom oznámení Obchod pre všetkých. Okrem toho existujú isté osobitné problémy, s ktorými sa stretávajú podniky EÚ v Čile. Dohoda o voľnom obchode medzi EÚ a Čile nerieši primerane ani 14 rokov po nadobudnutí svojej platnosti niektoré dôležité otázky obchodu a investícií. Nesplnený prístup na trh v oblasti poľnohospodárstva, služieb a verejného obstarávania a neaktuálne ustanovenia týkajúce sa pravidiel (napr. zastarané pravidlá pôvodu, necolné prekážky obchodu, ktoré sa úplne neriešia, obmedzené ustanovenia o právach duševného vlastníctva) neumožňujú, aby dvojstranný obchod a investície dosiahli svoj plný potenciál. Okrem toho čelí dvojstranný obchod a investície EÚ s Čile zvýšenej hospodárskej súťaži z krajín, ktoré nie sú členmi EÚ (najmä Číny) vzhľadom na skutočnosť, že v posledných rokoch uzatvorila Čile mnohé dohody o voľnom obchode s inými obchodnými partnermi.

Čo sa od tejto iniciatívy očakáva?

Očakáva sa, že iniciatívou sa i) zlepší prístup tovaru, služieb a investícií na trh (aj prostredníctvom prístupu k vládnemu obstarávaniu); ii) zabezpečí jednotný, účinný rámec na ochranu investícií pre všetky investície EÚ, ktorý sa bude presadzovať prostredníctvom systému investičných súdov; iii) zabezpečí vysoká úroveň ochrany práv duševného vlastníctva a rozšírenie ochrany zemepisných označení v prípade potravín; iv) posilní dialóg a spolupráca v oblasti regulačného rámca a administratívnych postupov s cieľom zlepšiť jednotnosť regulácie; a v) prispeje k spoločnému cieľu, ktorým je presadzovanie udržateľného rozvoja prostredníctvom začlenenia ustanovení týkajúcich sa práce a životného prostredia súvisiacich s obchodom. Toto pomôže podporiť inteligentný, udržateľný a inkluzívny rast a prispeje k vytváraniu pracovných príležitostí a všeobecnému zlepšeniu životných podmienok.

Aká je pridaná hodnota opatrení na úrovni EÚ?

Hlavný cieľ politickej intervencie je dvojaký: zlepšiť podmienky na stimulovanie obchodu a investícií EÚ s Čile riešením nedostatkov v existujúcej dohode o voľnom obchode a rozšíriť rozsah dohody o voľnom obchode s cieľom zohľadniť všeobecné ciele obchodnej politiky EÚ uvedené v oznámení Obchod pre všetkých. Podľa článku 3 v spojení s článkom 207 Zmluvy o fungovaní Európskej únie (ZFEÚ) len EÚ môže rokovať o obchodných dohodách. Podľa článku 5 ods. 3 Zmluvy o EÚ (ZEÚ) sa zásada subsidiarity neuplatňuje na oblasti výlučnej právomoci EÚ.





B. Riešenia

Aké legislatívne a nelegislatívne možnosti politiky sa zvažovali? Uprednostňuje sa niektorá z možností? Prečo?

Zanalyzovali a porovnali sa vplyvy troch možností politiky: 1.Žiadna zmena politiky (základný scenár). Mohla by viesť k relatívnemu zhoršeniu dvojstranného obchodného vzťahu, a pritom by sa dané ciele nedosiahli. 2.Čiastočná revízia dohody o voľnom obchode s použitím doložiek o preskúmaní odvetví v existujúcich dohodách o voľnom obchode, a to v oblasti poľnohospodárstva a služieb. Rokovania s Čile v rokoch 2006 až 2010 preukázali, že tento prístup je nereálny. Okrem toho by sa čiastočnou revíziou nedali splniť širšie ciele obchodnej politiky EÚ. Preto sa v rámci analýzy hodnotenia vplyvu ďalej nerozpracovávala. 3.Komplexná modernizácia dohody o voľnom obchode, ktorá so sebou prináša rokovania o širokej škále otázok, ktoré chcú riešiť obidve strany (ako vyplynulo z výsledku predbežnej analýzy, ktorá sa ukončila v januári 2017): prístup na trh v sektore poľnohospodárstva, obchod so službami, investície, technické prekážky obchodu, práva duševného vlastníctva, verejné obstarávanie, uľahčenie obchodu, hospodárska súťaž, osobitné ustanovenia týkajúce sa MSP a obchod a udržateľný rozvoj. Pri tejto možnosti sa zvažovali dva prípadné čiastkové scenáre, jeden konzervatívny a jeden ambicióznejší. Ako ukázala analýza uskutočnená v rámci posúdenia vplyvu, EÚ by uprednostnila komplexnú modernizáciu dohody o voľnom obchode medzi EÚ a Čile.





Kto podporuje ktorú možnosť?

Komisia a Čile podporujú komplexnú modernizáciu dohody o voľnom obchode. Je to v súlade s výsledkom predbežnej analýzy, ktorá dospela k záveru, že obidve strany majú spoločný výrazný záujem o komplexný a ambiciózny proces modernizácie. Je potrebné poznamenať, že v rámci verejnej konzultácie bol iba jeden respondent (podnik potravinárskej výroby) proti tejto možnosti a takmer všetky vyjadrené stanoviská ju podporili. A napokon je táto možnosť v súlade s politikou tak EÚ, ako aj Čile, ktorou je rokovať o modernej a komplexnej dohode o voľnom obchode.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Uprednostňovaná možnosť politiky má celkovo pozitívny hospodársky vplyv na EÚ a Čile. Odhaduje sa, že táto možnosť prinesie v dlhodobom meradle zmenu reálneho HDP vo výške približne 0,002 % pre EÚ a 0,175 % pre Čile. Sociálne prínosy by sa v dlhodobom meradle pohybovali vo výške 718 miliónov EUR pre EÚ a 534 miliónov EUR pre Čile. Sociálne vplyvy (najmä v oblasti miezd a zamestnanosti) by pravdepodobne boli v EÚ a v Čile mierne pozitívne. Celkový vplyv na hospodárske a sociálne ľudské práva (primeraný životný štandard, právo na prácu, práva súvisiace s prácou a zrušenie detskej práce) by bol pozitívny.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Uzavretie komplexnej modernizovanej dohody o voľnom obchode medzi EÚ a Čile by mohlo mať istý malý negatívny vplyv na životné prostredie v Čile a takmer zanedbateľný v EÚ. V tejto súvislosti je potrebné poznamenať, že modernizovaná dohoda o voľnom obchode bude zahŕňať kapitolu o obchode a udržateľnom rozvoji s ustanoveniami, ktoré by mohli pomôcť takýto potenciálny negatívny účinok zmierniť. Ďalšia liberalizácia obchodu by mohla viesť k istej miere prechodnej nezamestnanosti v špecifických sektoroch v Čile (prerozdelenie zdrojov medzi sektorom verejného obstarávania a rastúcimi sektormi).

Aký bude vplyv na podniky, MSP a mikropodniky?

Pre MSP by komplexná modernizácia dohody o voľnom obchode medzi EÚ a Čile bola prínosná na mnohých úrovniach: zníženie nákladov súvisiacich s necolnými prekážkami obchodu, zjednodušenie colných postupov a pravidiel pôvodu, väčšia spolupráca v oblasti regulácie, ako aj konvergencia vzhľadom na medzinárodné normy. Dohoda by navyše zahŕňala ustanovenia zamerané na zlepšenie prístupu MSP k informáciám a zvýšenie transparentnosti.

Očakáva sa významný vplyv na štátne rozpočty a verejnú správu?

Očakáva sa, že modernizovaná dohoda o voľnom obchode nebude mať na štátne rozpočty a vnútroštátne správy žiaden výrazný vplyv. Vplyv na rozpočet EÚ by v dôsledku straty z colných príjmov predstavoval približne 3,87 miliónov EUR, a to na základe predpokladanej hodnoty príjmov z cla v roku 2025.

Očakávajú sa iné významné vplyvy?

Nie

D. Nadväzujúce opatrenia

Kedy sa táto politika preskúma?